《次韵和不疑借书邻几遇其寝》
宋代·沈遘

嗟我江湖人，野性实疏简。况从衰病侵，事事益以懒。

岂不思自强，所资乃有限。但爱江夫子，平生事高散。

维于读书动，昼夜不去眼。每劳从事贤，独使簿书绾。

挥署曾不劳，兼人信无赧。有时倦欲休，就席初不煖。

邻友更借书，丁丁叩门版。尤厌吏舍喧，牛羊閧棚栈。

不如归吾庐，静对日晼晚。诗成还示我，足以惊幽孱。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。